Solusyon iti basura... naibasura kadin?-A A +A
By Jimmy Luzano
Karit ken Kayetket
Sunday, October 14, 2012
ADDA dagiti pattapatta ken danag dagiti umili ditoy siyudad ti Baguio panggep iti parikut iti basura. Adda agam-amad no naibasura kadin ti nagtutuon idi a pamkuatan para iti solusyon ti basura. Kunami, sibibiag kas nabiag nga anglem ti basura, apo. Ti kaudian a gannuat ni Apo Mayor Domogan ket panggep iti maad-adal a disso dita barangay Sto. Tomas.
Sapay koma ta mairingpasen dagiti di pagkikinnaawatan tapno di umangot ti siyudad. Saan laeng nga angot no di ketdi dakkel unayen ti nabusbos wenno naibus a pirak ti lokaledad gapu laeng ti basura. Imbes a mapan koma kadagiti pagnam-ayan a proyekto, saan ta gaburan ti basura ti minilyon a pondo. Sayang, saan aya? Kararag: ala tarabayen koma ni Apo a Mannakabalin ti nasao a gannuat. Di koma mabudian iti Politika.
Pasagid: sabagay, medyo agka-angot kano ti Politika ken Basura! Apay isu? Adda ngamin kano dagiti politiko a Bio ken Non-Bio. Ala, appomi a botantes... dakayon ti manghusga tay maaramat pay ken ibabasuran a tumaray. Good luck!
-o0o-
Di unayen nakaro ti tudo numan pay dipay laeng nalpas ti panagtutudo. Daytoyen ti panawen tapno mairingpasen dagiti nairugin a proyektos ti gobyerno – lokal man wenno nasyonal amangan ta magaburanton inton mangrugi ti pangkakampanya. Dagiti dalan ti danum masapul a madalusan nangnangruna ti dalan ti danum dita City Camp Lagoon. Tay programada a mapalawa dagiti nakikipet a paset ti pagayusan ti danum... masapul koman a maipatungpal kadagitoyen a paniempo. Narigat a maigiddanto ti nakuna a programa inton katiboken ti kampanya. Ibagadanto ketdi a pagkalap ken pagbanniit iti butos. Panawen ngamin itan ti pinnaliiw, sinniput, pinnirdian ken kinnuartaaan. Ti kaasi ket dagiti tumaray a maliksaban manen iti pondo gapu iti kinaadu dagiti nakatanggaya a dakulap. Sanabale koma kano no pudpudno dagita a dakulap a tumulong kadagiti immawatanda.
Ti dakesna no iti sabali met gayam a pulano ti papanan ti butosna... nagkuwarta laeng gayam. Makonsiensiyakayo met koma apo. Paglayusenyo ti serbisyo publiko, saan a puros kari a balangkantis. Ti adal: Dika lokuen ti padam a tao ta nakarkaro ti karma no agballatekto. Annay! Gimas!
-o0o-
Nabayagen a nanglukat ti kontrobersiya nga Pedestrian Overpass dita nagbaetan ti City Hall ken Central School. Kudos kadagiti maseknan. Mailikliken dagiti ubbing ken naggannak iti amak iti panagballasiw gapu ta napintas ti tabas ti overpass. Timpuak iti uneg ti inaladan ti Central School ti maysa a sakana. Mayat. Ngem iti no mano aldaw nga intay inobserbaran, adda latta met dagiti nasukir. Adda dagiti agballasiw iti sirokna. Short cut siguro,ah. Ngem no maatalankayo dita, short-cut to hospital, saan aya? Ti rigatna no labsam pay ti ospital ta agderetsoka idiay sementeryo? Yad-adayom apo. Masapul ngarud a mabantayan dagita nga overpasses. Suhestiyon: pagngipenenyo man ti Anti-Jaywalking Ordinance tayo! No dadduma, uray mulmulagatan ti otoridad dagiti jaywalkers... dida met sitaen. Insutilda: saan a sumari ti nuang no awan ti alad. Sungbatmi: apay, nuang kadi ti tao? Kunada manen: naim-imas ken nanannanam kano tay illegal a SASARIEN. Naganganas kano tay PILPILITEM. Aguray... madin sa ti tinnagna. Ah, basta, tiliwenyo dagiti jaywalkers! Period!
-o0o-
Inton umay a lawasna... maangay manen tay tinawen a programa-pang-turismo ditoy siyudad. Tay salip iti panagbanniit iti lames dita Burnham Lake. Iti pigtaw a salip, adu dagiti nakalatang a gunggona. Mayat dayta apo Coun. Elmer Datuin tapno adda met paglinglingayan dagiti mahilig iti BANNIIT. Pinnaadduan ken pinnadakkelan ti mabanniitan. Ngem awan ngata ti agsuetek? Kasano? No ngay qdda intugotna a dakkel a tilapia a ginatangna dita market sananto ibaga a nabanniitanna dita lake? Hoy, dika mangisungsong! Nalaka kano a makilatis ti tilapia ti Burnham Lake. Agpayso apo. Sabali kano ti kolor ken uhas ti tilapia dita Magsaysay. Aya? Kunada: uray ania nga uhas ti tilapia, dakkel man wenno higante... basta NANAM-TILAPIA met laeng. Saan aya a agpapada met laeng ti UHAS KEN SUKOG dagiti TILAPIA? Ngem ania kano ti nasamay nga appan tapno nalaka ti makabanniit iti tilapia? Agdamagka kabsat kadagiti adun ti PADASNA iti panagbanniit. Mabalin ti SIBUYAS? Ngekkkk!
-o0o-
Kalkalpas ti Etag Festival iti maysa a probinsiya ditoy Kordillera. Mabuhay! Di rumbeng a lipaten ti nanam ken imas ti itag. Tay kunadan, ditoy laeng rehiyontayo ti ayan daytoy a kita ti karne. Dinto maartapan ti ANGOTNA... BANG-I KEN KINTALNA. No labsen kano ti mangibuksil... daytoy kano ti biag ken kararua ti pakaigameranna wenno pakaisagpawanna a sidaen. Naidumduma ti nanamna nga abakna pay kano ti betsin. No adda Kimchi dagiti Koreano, Bagnet iti amianan ken Sashimi dagiti Hapon... adda met kabukbukodantayo nga Etag ditoy rehiyon. Kunada: ti imas ti Etag ket depende kano iti panagaramid. Awan met laeng iti dumana iti pagaramid iti Tapey ken Strawberry wine. Ngem kunada, no nagsidaka kano iti etag ket mapanka makisala... PERNGENNAKA kano ti kasta unay ti kasalam. Amangan ta agsuspetsa no NAGBATBATOKAM. Maawatanyo ti nakunami no MAKARAMANKAN iti ETAG!
-o0o-
Itay nabiit, mano manen a pasahero ti maysa a mini-bus ti nadangran gapu iti aksidente. Naawanan kano ti preno daytoy. Agpasang-at ti bus. Piman manen dagiti biktima. Saludsod: pudno kadi a preno laeng ti makagapu? Apay a kanayon a daytoy ti maitudtudo? Di ngata met adda biddut iti benneg ti driver? Human error kunada no aksidente ti eroplano.
Suhestiyon: masapul a sakbay a tumaray ti maysa a lugan, nangruna no dagitoy ket pang-publiko... sukimaten a naimbag dagiti mekanikoda dagiti amin a paset ti lugan a mabalin a panipudan ti aberya. Itay nabiit, adda met napasamak dita Norte ket adu dagiti pimmusay gapu iti kinakaskasero kano ti driver. Adda pay dagiti report ti pulisya nga adda dagiti aksidente gapu kadagiti nabartek a driver. Adda pay kano nakatuglep nga agmanmaneho. Kunada: no agtuglepka, ipaigidmo laengen ti luganmo.
Iridepmo. Ngem kapintasan no adda pannakabalinna... dua koma ti driver ti maysa a bus. No nagpalya ti maysa, adda reserba. Sabali met kano dagitay driver nga ADUT RESERBANA A LUGAN! Dagita dagitay DRIVER A NADAWEL! Tumeng ti kambioda. Patay!
-o0o-
Kudos kadagiti otoridad dagiti pagbaludan. Maysa manen a modus iti panagiserrek iti illegal a droga ti inda nalukaisan. Napasamak daytoy iti provincial jail. Naiserrek a makan para iti maysa a balud, naduptalanda nga adda linaonna a droga. Nalibtakda. Kudos kadakayo.
Kadagiti naglabas... adun dagiti operandi dagiti suspetsa ngem naappot dagitoy. Addaka dita nga iselselda kano kadagiti ABOT ti bagida sadanto alut-oten a guyoden no addadan iti uneg ti pagbaludan. Addaka dita nga ipalamanda iti makan ken uray pay sigarilyo. Masapul ngarud ti ridam dagiti agtartarawidwid kadagiti pagbaludan. Amangan ta adu pay dagiti modus operandi a panagipuslit iti droga kadagiti pagbaludan. Masapul a sukimatenyo amin nga abot tapno awan lumsot a disgrasya. No apay ngamin aya ta pagbiagan dagita nga abot ngem laokanda met iti sabali nga angot. Haayyy... awanen espasyo…next issue manen, kailian. Adios mi amor... Ciao, Mabalos!
Published in the Sun.Star Baguio newspaper on October 15, 2012.
Opinion
Country News
Bacolod
Baguio
Cagayan de Oro
Cebu
Davao
Dumaguete
Iloilo
Manila
Pampanga
Pangasinan
Tacloban
Zamboanga
Forum rules: Do not use obscenity. Some words have been banned. Stick to the topic. Do not veer away from the discussion. Be coherent and respectful. Do not shout or use CAPITAL LETTERS!
ilo_Latn eng_Latn ilo_Latn eng_Latn ilo_Latn ilo_Latn ilo_Latn smo_Latn ilo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn ilo_Latn ilo_Latn smo_Latn ilo_Latn ilo_Latn eng_Latn pap_Latn eng_Latn ron_Latn twi_Latn srd_Latn pag_Latn pag_Latn kmr_Latn smo_Latn ilo_Latn pag_Latn pag_Latn kea_Latn pag_Latn eng_Latn